華拉尼又抖「數星期」 已踢曼聯最後一仗?
2024年04月12日 18:01
東網電視
更多新聞短片
華拉尼夏天回復自由身。(Getty Images)
曼聯今季傷兵問題日日新鮮,球會宣布法國中堅華拉尼因肌肉問題,將要休息「數個星期」,喺距離今季煞科只剩5個星期下,華拉尼有冇機會再上陣仍係未知數,由於佢夏天約滿,隨時已經踢完佢紅魔生涯最後一仗。
曼聯周四(11日)更新傷兵情況,華拉尼喺對車路士一戰半場傷出後,證實肌肉受傷要抖數個星期,另一中堅莊尼伊雲斯喺同一場受傷,不過肌肉問題只係「短期性」,只會缺陣周日(14日)凌晨作客般尼茅夫嘅聯賽。連同早前受傷嘅利辛度馬天尼斯、域陀連迪路夫、勞基梳爾同麥湯米尼,曼聯中後場繼續以殘陣出戰。
月底就31歲嘅華拉尼夏天約滿,曼聯已否決啟動續約條款,意味呢位法國中堅將要另覓球會落班,如果佢趕唔切喺煞科戰前康復,3比4輸畀車路士場波就成為佢嘅曼聯告別戰。